Statele membre transmit aceste informații către Eurostat sub formă de microdate: acest lucru le permite să ofere utilizatorilor tabele statistice conținând diferite combinații de variabile, sub rezerva garanțiilor privind confidențialitatea.

Relevanța politică este foarte ridicată: în Cartea albă intitulată „Foaie de parcurs pentru un spațiu european unic al transporturilor - Către un sistem de transport competitiv și eficient din punctul de vedere al resurselor”, sunt stabilite zece obiective pentru un sistem de transport competitiv și eficient din punctul de vedere al utilizării resurselor (puncte de reper pentru atingerea obiectivului de reducere a gazelor cu efect de seră cu 60 %). Statisticile detaliate privind transportul rutier de mărfuri sunt solicitate pentru a monitoriza progresul înregistrat în ceea ce privește atingerea unora dintre aceste obiective (de exemplu, obiectivul de a transfera 30 % din activitatea de transport rutier de mărfuri pe distanțe de peste 300 km către alte moduri de transport până în 2030).

Pentru a-și îndeplini sarcinile ce i-au fost încredințate în contextul politicii comune în domeniul transporturilor, Comisia are nevoie de date statistice comparabile, fiabile, sincronizate, regulate și cuprinzătoare cu privire la amploarea și evoluția transportului rutier de mărfuri cu vehicule înmatriculate în Uniune și cu privire la gradul de utilizare a vehiculelor care realizează acest transport.

Datele colectate în contextul Regulamentului (UE) nr. 70/2012 sunt, de asemenea, extrem de valoroase pentru organizațiile profesionale, societățile de transport, cercetătorii și specialiștii în modelarea transportului rutier, întrucât o cunoaștere aprofundată a pieței contribuie la îmbunătățirea competitivității întreprinderilor din acest sector.

1.4.Statele membre și alte țări vizate de prezentul raport

Regulamentul (UE) nr. 70/2012 se aplică direct și în toate elementele sale în toate statele membre.

Acesta impune tuturor statelor membre să furnizeze date. În temeiul articolului 1 alineatul (3) din regulament, Malta este singura excepție de la această regulă, ținând seama de numărul scăzut de vehicule de transport rutier de mărfuri înmatriculate în țară și echipate cu o copie certificată a licenței comunitare. Colectarea de date relevante și fiabile de la o populație mică de vehicule ar impune o sarcină disproporționată asupra întreprinderilor malteze.

Două țări AELS, Norvegia și Elveția, furnizează, de asemenea, date.

2.ACȚIUNI ÎN URMA PUNERII ÎN APLICARE A REGULAMENTULUI

2.1.Respectarea obligațiilor legale

Există un grad foarte ridicat de respectare a obligațiilor de furnizare a datelor definite în Regulamentul (UE) nr. 70/2012. Toate statele membre au transmis seturile de date cerute cu întârzieri doar într-un mic număr de cazuri, având în vedere modificările sistemelor informatice la nivel național. Acest lucru permite producerea de statistici de înaltă calitate și fiabile privind transportul rutier de mărfuri în Europa.

2.2.Metodele utilizate pentru colectarea datelor în statele membre

Dispozițiile metodologice ale Regulamentului (UE) nr. 70/2012 au oferit un cadru comun pentru a garanta colectarea armonizată a datelor și comparabilitatea acestora.

Comisia colectează informații privind metodele de colectare a datelor naționale (utilizarea registrelor, metodologia de eșantionare, acoperire etc.) la fiecare trei ani și le publică în Methodologies used in surveys of road freight transport in Member States and candidate countries (Metodologiile utilizate în cadrul anchetelor privind transportul rutier de mărfuri în statele membre și țările candidate).

2.3.Sarcina administrativă pentru statele membre

Regulamentul (UE) nr. 70/2012 a fost conceput cu obiectivul specific de a menține sarcina impusă statelor membre la un nivel minim. În majoritatea țărilor care au prezentat rapoarte, nu a fost nevoie să se ia măsuri suplimentare, întrucât procesele existente au fost suficiente pentru a satisface cerințele de colectare a datelor. De asemenea, Comisia a colectat informații privind sarcina pentru respondenți.

În general, numai câteva state membre au fost în măsură să evalueze cu precizie sarcina generată de punerea în aplicare a regulamentului. Cu toate acestea, se pot trage următoarele concluzii:

·În ceea ce privește furnizarea regulată a datelor, marea majoritate a țărilor raportoare care au răspuns au considerat volumul de muncă acceptabil.